Reën dit in die Kaap ná It's Time Kaapstad? | Maroela Media
Foto: Tygerberg 104FM/Sjwiggett.wordpress.com
Deur SJ Wiggett
Soortgelyk aan verskeie nuwe boeke, films en selfs It's Time Bloemfontein word baie kommentaar gelewer deur persone wat glad nie self gelees, gekyk of bygewoon het nie. Ek het geen rede om te glo dat It's Time Kaapstad anders gaan wees nie.
Ek was Saterdag by Swartklip-sportsgronde in Mitchells Plain. Presies hoeveel mense daar was is ek nie seker nie, maar dit was baie. Wat ek wel weet is dat daar onder meer 400 toilette, 180 tweerigtingradio's, 400 polisie- en metropolisielede en 6 000 toiletpapierrolle was.
Dit was werklik 'n belewenis om al die voorbereidingswerk van die afgelope weke eerstehands te aanskou. Grond wat gelyk gemaak is, wandelpaaie wat afgebaken is, duidelik gemerkte parkeergebiede, aanwysingsborde, klankstelsels en grootskerms … en om te dink dat dit alles deur vrywilligers gedoen is.
Ons lewensverhale kry kleur, diepte en vorm as gevolg van oomblikke.
Die oomblik toe jou kleinkind gebore is, die oomblik toe jou vrou na die kansel aangestap gekom het, die oomblik toe jy met kanker gediagnoseer is, die oomblik toe jy vir die eerste keer langs 'n oop graf gestaan het of die oomblik toe jy graad gevang het. Saterdag was 'n dag vol oomblikke. Elke mens wat Saterdag by Swartklip-sportsgronde was, het ten minste een oomblik beleef wat vir altyd deel sal vorm van hulle lewensverhaal.
Kort nadat Robbie Wessels Die sluise van die hemel gesing het, het ons vir 'n oomblik in die Kaapse Vlakte gesit en natgereën. Maar almal het bankvas bly sit of staan, terwyl ander in die reën gedans het. Dit was een van dáái oomblikke in my lewe.
Oom Angus het 'n beroep gedoen op bendeleiers van Mitchells Plain en omliggende areas om voor na die verhoog te gaan, as teken dat hulle kies om weg te draai van hulle huidige leefwyse en dat hy vir hulle kan bid om hulle invloed positief in hulle gemeenskappe aan te wend. "Come to the front and change your revolver for a Bible". Die twyfelende Thomas in my het gewonder of enige iemand vorentoe sal gaan? Daar het wel 'n hele paar mense opgestaan. Oom Angus het van die verhoog af gestap tot onder en elkeen wat vorentoe gekom het, gaan groet.
Wat volgende gebeur het die trane by my wange laat afrol.
Oom Angus het na een van die jong mans gestap, met hom gepraat en toe vir hom sy hoed gegee. Reguit in sy oë gekyk vir hom gesê: "I love you, and want to give you this as a gift" en hom omhels. Dit het vyf keer gebeur – oom Angus het vir vyf van die bendeleiers iets persoonlik gegee: sy hoed, sy Bybel, sy baadjie, sy hemp en selfs sy stewels. Ek kan nie help om te wonder of enige van daardie vyf bendeleiers al ooit 'n ouer man gehad het wat vir hulle sê: "I love you" en 'n stywe druk gegee het nie.
Vir my gaan dit nie of iemand vir of teen It's Time is nie. Ek dink wel dat daar nie enigiets negatief kan kom van duisende mense wat bereid is om Mitchells Plain toe te gaan, in die reën en in die son saam met ander te bid vir Suid-Afrika en sy mense nie. Dít is wat raakgesien moet word, en wat gevier kan word deur enige Suid-Afrikaner, afgesien of jy daar was of nie.
So, reën dit in die Kaap na It's Time? Hier by ons in Bellville het dit nog nie gereën nie, maar om vroeër Saterdag, hand-aan-hand met duisende mede-Suid-Afrikaners van verskeie rasse en tale die Onse Vader te bid, het dit in my siel laat reën. Daar is weer nuwe hoop in my gemoed nadat ek van my mede-Suid-Afrikaners weer in aksie gesien het. Hoe hulle omgee, handevat, dans, saamstaan en steeds bly vertrou.
Kom ek en jy neem ons verantwoordelikheid op om te bou aan 'n beter môre en laat gaan die slegte gewoonte om af te breek (splinters in ander se oë te soek).
SJ Wiggett is Bloudruk Media se verkopebestuurder aan die kusgebied en woon saam met sy vrou, Maretia, in Bellville in die Wes-Kaap.
So dankbaar dat die gees gewerk het en van die bendes wat navore gekom het met trane. Hulle het berou oor wat hulle aan andere doen en ek dink die gees van God sal hulle nie nou met rus laat nie nadat daar vir hulle gebid is nie. Al sou dit nie nou reen nie weet ek dat God is inbeheer en Hy sal reen stuur wanneer Hy wil.Nou moet ons net vetrou dat die bendes tot hulle sinne sal kom en besef dat dit wat hulle doen verkeerd is.God werk op verskillende maniere nie soos ons wil nie maar… Lees meer »
Sonder om negatief te wees, die weerburo het reën voorspel vir die Kaap op hierdie betrokke dag, en glo my by my in Durbanville het nie 'n druppel geval nie.
Ja, dis baie belangrik om die mooi en die positiewe in hierdie deurmekaar wêreld te sien en te bid. Kom ons probeer ook met ons kommentaar die mooi uit te beeld. Ek bid vir Maroela Media, ek bid vir elke leser, ek bid vir elke kommentaar. Kom ons moedig mekaar aan, kom ons bou voort in die naam van ons Vader. Hy wil die goeie sien, Hy wil sien dat ons gered word, Hy beplan die beste vir elkeen van Sy kinders. Dit het Saterdag by ons gereën, vanaf 6uur tot seker na 9uur, wat 'n wonderlike voorreg en hoe… Lees meer »
Die skrywer is die slagoffer van die massa histerie kompleks. Aai tog.
In Milnerton het ooknie sedert Saterdag noemenswaardig gereen nie…Maar ek glo…Ons reen sal kom…Die damme gaan vol wees..julle sal sien! Ons dien 'n magtige God!